ประกันสุดอั้นขึ้นเบี้ยน้ำท่วม16จังหวัดเสี่ยง
16 จังหวัดลุ่มน้ำเจ้าพระยาท่าจีน เตรียมรับมือเบี้ยประกันภัยน้ำท่วมเพิ่มถ้วนหน้าในอีก 6 เดือนข้างหน้า
18 ส.ค. 2554

16 จังหวัดลุ่มน้ำเจ้าพระยาท่าจีน เตรียมรับมือเบี้ยประกันภัยน้ำท่วมเพิ่มถ้วนหน้าในอีก 6 เดือนข้างหน้า 
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย เปิดเผยว่า จะมีการปรับราคาเบี้ยประกันภัยน้ำท่วม 16 จังหวัดในเขตลุ่มน้ำเจ้าพระยาและลุ่มแม่น้ำท่าจีน เนื่องจากเป็นพื้นที่ที่น้ำท่วมซ้ำซาก เพื่อให้สอดคล้องกับความเสี่ยง จากปัจจุบันที่คิดอัตราเบี้ยประกันภัยเท่ากันหมดทั่วประเทศ
นายวิชัย คาดว่า จะเริ่มปรับราคาเบี้ยประกันภัยได้ในอีก 6 เดือนข้างหน้า แต่ยังไม่สามารถตอบได้ว่าจะออกมาเป็นเท่าไหร่ ต้องรอให้คณะทำงานพิจารณาระดับความเสียหาย เช่น น้ำท่วม 1 เมตร จะสร้างความเสียหายต่อตัวอาคาร เครื่องจักร และสินค้า ในสัดส่วนเท่าไหร่ 
รวมทั้งจะจัดโซนพื้นที่น้ำท่วมทั่วประเทศอย่างชัดเจน นำมาเป็นข้อมูลให้บริษัทประกันภัยนำไปอ้างอิงในการรับประกันภัย หลังจากนั้นจะขออนุมัติเพิ่มราคาเบี้ยจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อนำมาใช้ให้เป็นราคาเดียวกันทั่วประเทศ จากปัจจุบันแต่ละบริษัทจะมีการแยกโซน และ คิดราคาเบี้ยประกันภัยตามต้นทุนของแต่ละแห่ง
นายอานนท์ โอภาสพิมลธรรม กรรมการและที่ปรึกษาคณะกรรมการประกันภัยทรัพย์สิน กล่าวว่า ปัจจุบันการคิดราคาเบี้ยประกันภัยน้ำท่วม ยังบิดเบี้ยว ไม่สะท้อนความเสี่ยงที่แท้จริง เพราะคิดราคาเดียวสูงสุดอยู่ที่ 0.1% ของวงเงินความคุ้มครอง เช่น เบี้ย 1,000 บาท คุ้มครองวงเงิน 1 ล้านบาท 
ขณะที่ ประชาชนต้องเข้าใจเรื่องนี้ด้วย ซึ่งภัยน้ำท่วมในช่วง 10 ปีที่ผ่านมา สร้างความเสียหายให้กับบริษัทประกันภัยอย่างมาก ไม่ได้ทำให้บริษัทประกันมีกำไรจากอัตราเบี้ยประกันดังกล่าวแต่อย่างใด
นายสิทธิพร อินทุวงศ์ ผู้ช่วยผู้อำนวยการใหญ่ บริษัท ไทยรับประกันภัยต่อ กล่าวว่า ปี 2553 ที่ผ่านมาภัยธรรมชาติโดยเฉพาะภัยน้ำท่วมมีการเรียกร้องค่าสินไหมทดแทนทั้งสิ้น 1,700 ล้านบาทซึ่งเพิ่มขึ้นอย่างต่อเนื่องในช่วง 10 ปีให้หลัง และภัยธรรมชาติทั้งหมดทั้งจากน้ำท่วม แผ่นดินไหว ลมพายุ และ ลูกเห็บ สร้างความเสียหายทางเศรษฐกิจคิดเป็น 23.8%
ทั้งนี้ ความเสียหายจากน้ำท่วมภาคใต้สูงที่สุด โดยภาคใต้ 10 ปีรวมกันจ่ายสินไหมไปแล้ว 1,745.8 ล้านบาท กรุงเทพ จ่ายสินไหม 528 ล้านบาท ขณะที่เบี้ยประกันภัยยังอยู่ในระดับเดิม และมีการปรับตัวลดลงด้วย